ราคาน้ำมันดิ่งหนัก! WTI จ่อหลุด 96 เหรียญ กังวลศก.โลกหด-เฟดเร่งขึ้นดอกเบี้ย
ราคาน้ำมันดิ่งหนัก! WTI จ่อหลุด 96 เหรียญ ส่วน "เบรนท์" ใกล้หลุด 100 เหรียญ กังวลศก.โลกหด-เฟดเร่งขึ้นดอกเบี้ย
ราคาน้ำมันดิ่งหนัก! WTI จ่อ หลุด 96 เหรียญ ส่วน "เบรนท์" ใกล้หลุด 100 เหรียญ กังวลศก.โลกหด-เฟดเร่งขึ้นดอกเบี้ย
25 เม.ย. 2565

ผู้สื่อข่าวรายงานว่า  ราคาน้ำมันดิบยังคงดิ่งลงในวันนี้(25เม.ย.2565) โดยล่าสุดสัญญาล่วงหน้า WTI ใกล้หลุดระดับ 96 ดอลลาร์ ขณะที่ราคาน้ำมันดิบเบรนท์ใกล้หลุด 100 ดอลลาร์
โดย ณ เวลา 20.49 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนมิ.ย. ซึ่งมีการซื้อขายที่ตลาด NYMEX ลบ 5.80 ดอลลาร์ หรือ 5.62% สู่ระดับ 96.27 ดอลลาร์/บาร์เรล ส่วนราคาน้ำมันดิบเบรนท์ (BRENT) ลบ 5.92 ดอลลาร์ หรือ 5.59% สู่ระดับ 100.69 ดอลลาร์/บาร์เรล
ด้านราคาน้ำมันร่วงลงในวันนี้ ท่ามกลางความกังวลเกี่ยวกับการขยายตัวของเศรษฐกิจโลก, การที่ธนาคารกลางสหรัฐ (เฟด) เร่งปรับขึ้นอัตราดอกเบี้ยเพื่อสกัดเงินเฟ้อ และการที่จีนใช้มาตรการล็อกดาวน์เพื่อควบคุมการแพร่ระบาดของโควิด-19
ทั้งนี้ กองทุนการเงินระหว่างประเทศ (IMF) ประกาศปรับลดตัวเลขคาดการณ์การขยายตัวของเศรษฐกิจโลกในปี 2565 และ 2566 โดยได้รับผลกระทบจากการที่รัสเซียส่งกำลังทหารบุกโจมตียูเครน ส่งผลให้นักลงทุนกังวลต่อความต้องการใช้น้ำมันในตลาด
IMF คาดการณ์ว่า เศรษฐกิจโลกจะมีการขยายตัว 3.6% ทั้งในปี 2565 และ 2566 โดยลดลงจากตัวเลขคาดการณ์ในเดือนม.ค.ที่ระบุว่าเศรษฐกิจโลกจะมีการขยายตัว 4.4% ในปี 2565 และ 3.8% ในปี 2566
ด้านนายเจอโรม พาวเวล ประธานเฟด ส่งสัญญาณว่าเฟดอาจจะปรับขึ้นอัตราดอกเบี้ย 0.50% ในการประชุมเดือนพ.ค. ซึ่งจะเป็นครั้งแรกที่เฟดปรับขึ้นอัตราดอกเบี้ย 0.50% นับตั้งแต่ปี 2543
นอกจากนี้ ตลาดยังกังวลว่าเฟดจะปรับขึ้นอัตราดอกเบี้ยแรงขึ้นหลังเดือนพ.ค. โดยอาจปรับขึ้น 0.75% เพื่อสกัดเงินเฟ้อ
ขณะเดียวกัน นักลงทุนกังวลต่อความต้องการใช้น้ำมันในจีน ซึ่งเป็นประเทศที่นำเข้าน้ำมันมากที่สุดในโลก หลังจากที่จีนประกาศล็อกดาวน์เซี่ยงไฮ้ และบางส่วนของกรุงปักกิ่งเพื่อสกัดการแพร่ระบาดของโควิด-19
โดยราคาน้ำมันยังถูกกดดันจากการแข็งค่าของดอลลาร์ ซึ่งทำให้สัญญาน้ำมันมีราคาแพงขึ้นสำหรับผู้ถือครองเงินสกุลอื่น